Solidariteit begin reuseveldtog om SEB-kodes te stopDie Solidariteit Beweging het Sondag ’n reuseveldtog van stapel gestuur om die nuwe voorgestelde bemagtigingskodes, soos bekendgemaak deur die minister van handel en nywerheid Rob Davies, te stop. Dirk Hermann, adjunk uitvoerende hoof van Solidariteit, sê volgens die voorgestelde kodes sal maatskappye se sosio-ekonomiese ontwikkelingsbydraes net erken word indien 100% van die bevoordeeldes swart is. “Ons beplan om duisende besware aan minister Davies te stuur. Twitter, Facebook, e-pos-kettingbriewe, SMS’e en webblaaie gaan ingespan word om mense op ’n groot skaal te mobiliseer om beswaar teen die kodes te maak. Mense kan protesbriewe direk aan minister Davies vanaf die webblad www.solidariteit.co.za stuur, en die veldtog kan op Twitter by #stoprob gevolg word. Protes kan ook aangeteken word deur bloot die woord ‘Rob’ te SMS na 34388,” het Hermann gesê. Hermann sê hierdie benadering kom nie neer op maatskaplike verantwoordelikheid nie, maar maatskaplike onverantwoordelikheid. “Daar is geen regverdiging daarvoor om ontwikkelingshulp aan behoeftige mense op grond van ras te bepaal nie. ’n Tienjarige seuntjie in ’n kinderhuis kan tog nie as ’n bevoordeelde van apartheid gesien word nie. ’n Kleuterskool in ’n behoeftige gebied kan tog nie gestraf word net omdat dit swart én wit kinders inneem nie. Boys Town kan nie ontwikkelingshulp ontsê word omdat hulle ’n plek van veiligheid vir ’n ontwrigte wit seun bied nie, en ’n maatskappy kan nie die rug keer op ’n ouetehuis vir ontwikkelingshulp omdat ’n verswakte wit oumatjie daar bly nie,” het Hermann gesê. “Om te bepaal dat 100% van die bevoordeeldes swart moet wees, is 100% verkeerd. Dit is nie net behoeftige wit mense wat deur die bepaling benadeel gaan word nie, maar ook derduisende behoeftige swart persone. Indien net 1% van die kindertjies in ’n kinderhuis wit is, sal die 99%- swart kindertjies ook benadeel word. Die kodes ontmoedig enige vorm van integrasie. Die kodes bepaal dus dat jy grof moet diskrimineer om hulp te kan kry,” sê Hermann. Die publiek kan tot 5 Desember kommentaar lewer en die Solidariteit Beweging beplan om deur die veldtog die kantoor van minister Davies met besware te oorstroom. Lees die brief aan minister Davies en teken protes aan by www.solidariteit.co.za